Erna Solberg, forsætisráðherra Noregs, þarf að greiða 20 þúsund norskar krónur í sekt fyrir að brjóta sóttvarnalög, jafnvirði um 300 þúsund íslenskra króna.
Norska lögreglan tilkynnti á blaðamannafundi í morgun að Erna Solberg, forsætisráðherra Noregs, yrði sektuð fyrir að brjóta sóttvarnalög. Hún bauð til þrettán manna afmælisveislu í febrúar þegar tíu manna samkomubann var í gildi.
Erna Solberg varð sextug 24. febrúar og bauð fjölskyldunni með sér á skíði í Geilo í Noregi nokkrum dögum eftir afmælisdaginn. Þau fóru út að borða á veitingastað, tólf saman auk afmælisbarnsins. Norska ríkisútvarpið fjallaði um málið og stuttu síðar fór lögregla að grennslast fyrir um það. Hún hóf rannsókn sem lauk með þeirri niðurstöðu að Solberg hefði brotið sóttvarnalög, því þarna hefði tíu manna samkomubann verið í gildi. Solberg og eiginmaður hennar voru með réttarstöðu sakbornings, henni var gert að greiða sekt - tuttugu þúsund norskar krónur, jafnvirði um 300 þúsund íslenskra, en eiginmanninum ekki. Ole Sæverud, lögreglustjóri í Suðaustur Noregi, sagði á blaðamannafundi í morgun að það væru allir jafnir fyrir lögunum, en það væri ekki alveg svo í þessu tilviki.
Selv om loven er lik for alle, er ikke alle like. Solberg er landets fremste tillitsvalgte, og har ved en rekke anledninger frontet regjeringens beslutninger om tiltak for å motvirke pandemien
Sæverud sagði að Solberg væri æðsti ráðamaður norsku þjóðarinnar og hefði staðið í stafni þegar samkomutakmarkanir voru settar og jafnvel kynnt þær sjálf. Henni hefði því átt að vera ljóst að hún væri að brjóta lögin. Norskir lögspekingar hafa gagnrýnt lögreglu í norskum fjölmiðlum í morgun og furða sig á þessum orðum Sæverud, að það séu ekki allir jafnir fyrir lögunum. Solberg hafi því í raun verið sektuð af því hún er forsætisráðherra. Erna Solberg gengst við því að hafa brotið sóttvarnalög og segist ætla að greiða sektina því hún hefði átt að vita betur.
Erna Solberg, forsætisráðherra Noregs, þarf að greiða 300 þúsund krónur í sekt fyrir að brjóta sóttvarnalög.